text: 500 glade tøser indtager Vejen i weekenden
  17 januar 2015 kl. 06.54
  Der bliver gang i den i Vejen Idrætscenter i weekenden. DGI Sydvest afholder nemlig deres årlige pigelejr med piger i alderen fra 6 til 13 år.
  Pigerne kan prøve kræfter med alle former for gymnastik, Taekwondo og rope skipping (det er en videreudvikling af gammeldags sjipping).
  Lørdag aften er der diskotek, leg i svømmehallen eller mere springgymnastik for dem der ikke kan få nok.
  -Vi gør det her hvert år for at give pigerne en uforglemmelig oplevelse, og så får de mødt jævnaldrene med samme interesser fra vores område. Det fortæller formand for DGI Sydvest Solveig Uhre til TV SYD.
  Til at aktivere og passe på pigerne er der 100 trænere og 50 frivillige fra de forskellige klubber i DGI Sydvest.
  Arrangementet slutter søndag morgen.
  